Jeronimas Žitkevičius

Jeronimas Žitkevičius (1931 m. kovo 13 d. Panevėžyje), choro dirigentas ir pedagogas.

Biografija 

Baigęs Alytaus vidurinę mokyklą, 1952–1956 Vilniaus valstybiniame pedagoginiame institute studijavo geografiją ir kartu choro dirigavimo mokėsi J. Tallat-Kelpšos muzikos mokykloje (dėst. A. Ilčiukas). 1957–1963 choro dirigavimą neakivaizdiniu būdu studijavo Lietuvos valstybinėje konservatorijoje (vyr. dėst. A. Lopo klasė).

1956–1963 muzikos mokytojas Šiaulių J. Janonio vidurinėje mokykloje, vadovavo vyresniųjų klasių moksleivių mišriajam chorui, kurį paruošė 1960 respublikinei dainų šventei ir konkursui – ten laimėjo trečiąją vietą. 1963–1970 Šiaulių 9-osios vidurinės mokyklos muzikos ir dainavimo mokytojas, jaunučių ir jaunių chorų vadovas. Chorus parengė 1964 I respublikinei moksleivių dainų šventei, o į aunių chorą – 1965 ir 1969 respublikinėms dainų šventėms, konkursuose su juo pelnė antrąsias vietas. 1970 respublikinei dainų šventei parengė 9-osios ir 11-osios vidurinių mokyklų jaunių chorą, kuris konkurse laimėjo trečiąją vietą. 1965 Šiaulių moksleivių namuose suorganizavo berniukų 120 dalyvių chorą ir kurį laiką jam vadovavo.

1959–1976 J. Žitkevičius Šiaulių miesto mokytojų mišriojo choro (70-75 dalyviai) „Varsa“ (1963) meno vadovas ir dirigentas. Kolektyvą paruošė 1960, 1965, 1970 ir 1975 respublikinėms dainų šventėms, konkursuose pelnė pirmųjų ir kitų prizinių vietų, kasmet surengdavo po 10-15 koncertų Lietuvoje ir užsienyje – Ukrainoje, Latvijoje, Estijoje, Vokietijoje. Choras dalyvavo Lietuvos radijo ir televizijos laidose, rengė tradicinius jubiliejinius koncertus, atliko ir stambių kūrinių: S. Šimkaus kantatą „Atsisveikinimas su tėvyne“, G. Rossini „Stabat Mater“, C. Orffo „Catuli carmina" ir kt.

1972–1978 Šiaulių pedagoginio instituto merginų choro „Pavasaris“ vadovas, 1973–1977 Estetinio lavinimo katedros vedėjas. Merginų chore dainuodavo iki 120 balsingų studenčių, kurios išmoko daug vertingų kūrinių, koncertų surengė Šiauliuose, Klaipėdoje, Kaune ir Vilniuje, dalyvavo respublikinėse ir tradicinėse studentų dainų šventėse „Gaudeamus" bei chorų sąskrydžiuose, prizinių vietų pelnė įvairiuose konkursuose.

Nuo 1978 J. Žitkevičius e. doc. pareigas Vilniaus valstybiniame pedagoginiame institute (universitete), iki 1991 studentų dainų ir šokių ansamblio „Šviesa" choro vadovas – su juo koncertavo Europoje ir JAV.

Nuo 1991 Estetinio lavinimo, nuo 1992 Muzikos katedros vedėjas; jo iniciatyva atgaivintas muzikos mokytojų – chorvedžių rengimas.

1980 respublikinei dainų šventei parengė Buivydiškių žemės ūkio technikumo mišrųjį chorą.

Nuo 1980 Vilniaus plastmasinių dirbinių gamyklos mišriojo choro „Plastikas" meno vadovas ir dirigentas. Kolektyvą paruošė 1985 respublikinei dainų šventei (konkurse įmonių chorų grupėje laimėjo pirmąją vietą) ir 1990 Lietuvos tautinei dainų šventei. Choras koncertavo Vilniuje, Kaune, Panevėžyje, Jonavoje ir Širvintose, dainavo Latvijoje ir Bulgarijoje.

Diplomų ir prizų laimėjo Panevėžio ir Jonavos chorų festivaliuose. 1988 m. balandžio 16 d. choras surengė koncertą kolektyvo 25-mečiui pažymėti. Apie penkerius metus chorvedys vadovavo Vilniaus mokytojų namų moterų chorui, kurį parengė 1985 respublikinei dainų šventei, 1984 VI Stasio Šimkaus chorų konkurse su juo laimėjo pirmąją vietą ir specialųjį prizą.

J. Žitkevičius – Šiaulių miesto dainų švenčių dirigentas, respublikinių dainų švenčių konsultantas, 1965 ir 1975 respublikinių dainų švenčių dirigentas, 1973 ir 1978 respublikinių moterų ir vyrų chorų sąskrydžių Šiauliuose dirigentas, 1974 Baltijos respublikų studentų dainų šventės „Gaudeamus-VI“ Tartu, 1978 „Gaudeamus-VII“ Vilniuje, 1981 „Gaudeamus-VIII" Rygoje ir 1977 respublikinės studentų dainų šventės Klaipėdoje dirigentas. 1975 dirigentui suteiktas nusipelniusio kultūros – švietimo darbuotojo garbės vardas.

Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Žitkevičius, Jeronimas
Žitkevičius, Jeronimas
Tarptautinio Stasio Šimkaus chorų konkurso dalyviai